Extreuen una espècie de cloïssa invasora a l'Estany de Banyoles amb l'ajuda de bussejadors | Llagostera Ràdio
Un bussejador que participa en les tasques d'extracció de la petxina invasora a l'Estany de Banyoles. / Foto: Lourdes Casademont (ACN)
L'estiu del 2016 va ser quan es va tenir coneixement de la seva presència a l'Estany de Banyoles. Va ser un fet casual. Els descobridors van ser uns nens que es banyaven a la zona de la Caseta de Fusta.
En veure les petxines, algú en va fer fotografies i les imatges van arribar a les mans del Consorci de l'Estany, que en aquell moment estava en ple projecte Life Potamo Fauna, un programa de conservació amb fons europeus.
Experts en la matèria van alertar que es tractava de la 'Corbicula Fluminae', més coneguda com a cloïssa asiàtica, el que representava una greu amenaça.
Aquesta petxina és una espècie invasora amb una gran capacitat de reproducció per ser hermafrodita. Té una taxa de fecunditat d'entre 68.000 i 100.000 larves per any i pot arribar a una densitat d'uns 10.000 individus per metre quadrat.
El seu cicle de vida és d'un any i mig i fins a 7. Els exemplars localitzats a la Caseta de Fusta tenien uns 3 anys. A indrets com als EUA s'han convertit en un vertader problema econòmic i ecològic. Precisament a aquest país és on s'han fet alguns intents per eradicar-la.
Es desconeix la forma amb què hauria arribat aquesta petxina. Una de les hipòtesis és que algun banyista podria haver entrat a l'aigua material infectat amb larves, que després s'han reproduït. Cal recordar que aquesta espècie exòtica també es troba en altres punts del Ter, com ara a la desembocadura, i a l'Ebre.
Bosch ha fet una crida a la població apel·lant a la seva responsabilitat. Ha subratllat que cal prendre consciència de la fragilitat d'espais naturals com aquest i dels greus riscos ambientals que causen les espècies exòtiques. La propagació de la cloïssa asiàtica no només causaria danys a l'ecosistema sinó que comportaria greus problemes en la captació d'aigua, recs i canalitzacions.
La cloïssa asiàtica és una espècie exòtica classificada dins el grup de les d'alta capacitat d'invasió. Va arribar a la península ibèrica 1993 al Guadalquivir, el 1996 a l'Ebre i al 2003 a la demarcació hidrogràfica del districte de la conca fluvial de Catalunya.
Més en aquesta categoria: « Una quarantena de poetes participaran diumenge a Girona en un recital poètic a favor de la República	L'informe de l'Ajuntament de Girona considera Domeny com un "lloc idoni" per construir el nou hospital Trueta »